Steve Hofmeyr by Menseregtekommissie aangeklaSteve Hofmeyr Die Menseregtekommissie (MRK) het Woensdag gesê dat daar ŉ klagte teen Steve Hofmeyr, Afrikaanse sanger en aktivis, ingedien is weens opmerkings wat hy tydens 10 Oktober se Red October-veldtog by die Uniegebou gemaak het. Isaac Mangena, ŉ woordvoerder van die MRK, het aan Maroela Media gesê die kommissie ondersoek ‘n klagte wat beweer dat Hofmeyr tydens sy toespraak ŉ opmerking gemaak het wat haat en geweld gebaseer op ras aanhits. “Die klaer voel sy woorde impliseer dat swartmense moordenaars en verkragters is,” het Mangena gesê. Mangena het egter bygevoeg dat dit nie net Hofmeyr is wat aangekla is nie, maar ook sekere webwerwe en Facebook-blaaie wat Red October ondersteun. “Al die beweringe sal ondersoek word.” Hy het voorts gesê die MRK het geen klagtes teen Alfie Phokobye, ŉ voormalige produksie-assistent en vloerbestuurder van die televisiekanaal SuperSport, ontvang nie. Phokobye is by SuperSport geskors nadat hy in reaksie op die Red October-veldtog op Facebook gesê het hy wens hy was ook daar, sodat hy twee handgranate in die skares kon ingooi. Lees meer hier. Hofmeyr het aan Maroela Media gesê hy is nog nie bewus dat ŉ klagte teen hom gelê is nie, en dat hy by sy woorde en op sy reg van vryheid van spraak staan. “Ek is reg vir hulle. Ek sing nie haat-liedjies of liedjies wat mense aanspoor om ander rasgroepe dood te maak nie. Ek is bloot ŉ aktivis wat opstaan vir die minderheid se regte,” het Hofmeyr gesê. Steve het tydens sy toespraak op Red October in Engels gesê: “Immaterial of the statistics, we are not used to this mortality rate. We are not used to being raped at this rate. Most importantly we aren’t used to being raped by other cultures, tribes or ethnicities.” “Ek het nie een keer in my toespraak na swartes verwys nie. Die punt is, voor 1994 is wit vroue nie so baie verkrag soos nou nie. Wit boere is nie naastenby so baie uitgemoor soos nou nie. Ek wil weet watter kulture of etniese groepe is verantwoordelik dat dit sedert 1994 so drasties toegeneem het dat nou al ŉ pandemie is.” Op ŉ vraag of hy van plan is om ŉ politieke party op die been te bring, het Hofmeyr gesê dalk oor so paar jaar. “Die probleem is dat die regering hulle g***e aan minderheidsgroepe en partye afsmeer. Ek staan nou net op die kantlyn as ŉ aktivis, maar ŉ politieke party kan dalk eendag hieruit spruit.” Lees ook: Nuuskommentaar: Steve, die menseregtekommissie en nog plaasmoorde Sunette Bridges praat oor Red October SuperSport-werker geskors oor Red October-uitlating Nuuskommentaar: Red Rooi Oktober minderheidsregte? Sunette Bridges mobiliseer gemeenskappe wêreldwyd vir ‘Red October’